ขอสอบถามหน่อยค่ะ เมื่อวันที่15มีนา ได้ไปตัดผม และกันคิ้ว เจ้าของร้านทำผมเลี้ยงแมวไว้ แต่ปล่อยให้แมวไปเล่นนอกบ้านค่ะ เจ้าของร้านได้อุ้มแมวมาเล่น และน่าจะไม่ได้ล้างมือ และมากันคิ้วให้ดิฉัน (ไม่แน่ใจว่ามือช่างทำผมมีน้ำลายแมวหรือไม่ และไม่แน่ใจว่าคิ้วที่กัน มีแผลถลอกหรือไม่ หรือน้ำลายจากมือช่างทำผม โดนเข้าตาหรือไม่) ตอนแรกไม่ได้คิดอะไร แต่พอมาดูข่าวในทีวีได้เตือนว่า แค่ถูกสัตว์เลีย ปากและตา ก็ควรไปพบแพทย์ ดิฉันจึงไปหาและฉีดวัคซีนเข็มแรกเมื่อวันที่16มีนา และเข็มที่2 เมื่อวันที่19 มีนา แต่ตอนนี้กังวลใจค่ะ ว่าถ้าเกิดมีน้ำลายแมว เข้าตาดิฉันหรือมีแผลถลอกบริเวณคิ้ว ดิฉันต้องฉีดเซรุ่มด้วยมั้ยคะ และถ้าต้องฉีด จะฉีดทันมั้ยคะเพราะผ่านมาหลายวันแล้วค่ะ กังวลใจมากๆค่ะ เพราะยังมีลูกเล็กค่ะ และลูกก็ชอบเอามือมาแหย่เข้าปากดิฉัน และเอามือไปอมในปากตัวเอง แบบนี้ลูกมีสิทธิ์จะติดมั้ยคะ
สวัสดีค่ะ โอกาสที่ได้รับเชื้อพิษสุนัขบ้าจากการโดนน้ำลายแมวที่เปื้อนมือแล้วกระเด็นเข้าตา หรือน้ำลายที่เปื้อนมีดโกนผมแล้วนำมาโกนคิ้วนั้น อาจเป็นไปได้ แต่ก็น้อยอย่างยิ่ง ดังนั้น การฉีดวัคซีนป้องกันเชื้อพิษสุนัขบ้าก็น่าจะเพียงพอแล้ว สำหรับอิมมูโนโกลบูลิน (หรือเซรุ่ม) อาจไม่จำเป็นต้องฉีด นอกจากนี้หากผ่านมาเกิน 7 วันนับจากวันที่ได้เริ่มต้นฉีดวัคซีนไปแล้ว การฉีดอิมมูโนโกลบูลินจะไม่ได้ประโยชน์แล้วค่ะ เนื่องจากวัคซีนได้ออกฤทธิ์ในการสร้างภูมิคุ้มกันแล้วค่ะสำหรับโอกาสที่จะนำเชื้อพิษสุนัขบ้าไปสู่ลูกนั้น ก็ไม่น่าเกิดขึ้นได้ เนื่องจากระยะที่จะมีการแพร่เชื้อไปสู่ผู้อื่นได้ คือจะต้องมีอาการของโรคพิษสุนัขบ้าปรากฏแล้ว หรือเป็นช่วงก่อนหน้าที่จะมีอาการเพียงไม่กี่วัน ดังนั้นหาก ยังไม่ป่วยเป้นโรคพิษสุนัขบ้า ก็จะไม่แพร่เชื้อไปสู่ลูกค่ะ